Lora Jakovleva

Lora Grigorjevna Jakovleva (vene keeles Лора Григорьевна Яковлева; 21. aprill 1932 Perm – 3. veebruar 2022) oli vene kirimaletaja, kirimale naiste suurmeister (1997). 

Jakovleva tuli esimesel neljal kirimale naiste maailmameistrivõistlustel esinelikusse. Ta võitis kuldmedali 2. MM-il (1972–1977). Pronksmedali sai ta 1. MM-il (1968–1972) ja 3. MM-il (1978–1984). Neljandal kirimale naiste MM-il (1984–1992) jäi ta neljandaks. 

Ta võitis Nõukogude Liidu naiskonna koosseisus teisel naiste kirimaleolümpial (1980–1986) kuldmedali (mängis teisel laual). 

Jakovleva sai ICCF-ilt 1977. aastal seoses naiste maailmameistriks tulekuga kirimale rahvusvahelise meistri nimetuse. Kui 1996. aastal võeti kasutusele kirimale naiste suurmeistri nimetus, oli ta esimesi, kellele see 1997. aastal anti. 

Viited

Kategooria:Nõukogude Liidu naismaletajad
Kategooria:Nõukogude Liidu kirimaletajad
Kategooria:Sündinud 1932
Kategooria:Surnud 2022